text: Tønder accepterer ikke et nej
  13 juni 2013 kl. 17.09
  Natur- og Miljøklagenævnet har sagt nej til en udvidelse af Rømø Havn. Men det vil Tønder kommune ikke finde sig i.
  Rømø havn vil udvide med nogle arealer, der skal bruges til off shore-aktivitet.
  Men Danmarks Naturfredningsforening har protesteret og mener, at arealet er beskyttet naturområde.
  Det vil Tønder kommune ikke acceptere.
  - Jeg noterer mig, at der er tale om en 5-5 afgørelse, hvor formandens stemme bliver udslagsgivende til fordel for Danmarks Naturfredningsforening og imod havnens og kommunens ønsker om nye arbejdspladser. Det er jo ikke ligefrem en entydig afgørelse, og derfor vil vi nu undersøge, hvilke muligheder vi har for at opnå et andet resultat. Vi fortsætter kampen for arbejdspladser, siger borgmester Laurids Rudebeck.
  - Vi har hårdt brug for udvikling og arbejdspladser. Det er vi meget optaget af, og vi ønsker at gribe de chancer, der kommer. Her står vi med en oplagt mulighed, men uden en udvidelse af havnen kan vi godt vinke farvel til arbejdspladserne, siger borgmesteren.
  